Ifølge 11-timers reglen, skal medarbejderen have en hvileperiode på mindst 11 sammenhængende timer inden for hver periode på 24 timer. Det gælder også ved forretningsrejser.
Arbejdsmiljøloven Kapitel 3, §13 siger at: “Rejsetid til og fra et andet arbejdssted end det faste betragtes ikke som hvileperiode eller fridøgn i det omfang, den overstiger de ansattes normale rejsetid til arbejdsstedet.”
Det vil sige, at ved rejser til udlandet, har medarbejderen ret til 11-timers sammenhængende hvileperiode senest ved ankomst til bopæl, hvis dette ikke har været muligt pga. transporttiden. Det samme gælder i forbindelse med hjemkomsten:
§14: Ved hjemkomsten fra en tjenesterejse til udlandet eller Færøerne og Grønland skal der ydes de ansatte 11 timers sammenhængende hvil regnet fra hjemkomsten, medmindre de ansatte har haft en tilsvarende hvileperiode i det sidste døgn forud for genoptagelsen af sit sædvanlige arbejde.”
Derudover har medarbejderen, ved rejser til udlandet, ret til et ekstra fridøgn om ugen, altså 1 fridøgn for hver syvdøgnsperiode. Dvs. normalt har medarbejderen et fridøgn på en syvdøgnsperiode, men i forbindelse med udlandsrejse skal den ansatte have et ekstra fridøgn enten umiddelbart ved hjemkomst, i forlængelse af deres hvileperiode, eller under selve rejsen, igen, i forlængelse af en hvileperiode.
Afvigelser
I særtilfælde kan man, med tilladelse fra Arbejdstilsynet, få lov til at fravige reglen om 11-timers hvile og fridøgn – det gælder også ved forretningsrelaterede rejser. Særlige tilfælde kan f.eks. være hvor “naturomstændigheder, ulykker, maskinsammenbrud eller lignende uforudsete begivenheder forstyrrer eller har forstyrret den regelmæssige drift (force majeure)” (Arbejdstilsynet). Dog skal alle tilfælde noteres i tilsynsbogen.
Du kan læse mere om reglerne for afvigelser her.